ET Euroopa Liidu Teataja C 57/17

Kaebus CHAP(2012) 1860 – teatis kaebuse kättesaamise ja kaebuse menetlemise kavandatud lõpetamise kohta

2013/C 57/08

Euroopa Komisjon on saanud ja registreerinud viitenumbri CHAP(2012) 1860 all arvukalt kaebusi uue õigusakti vastu Poolas, mis käsitleb riigi omanduses oleva põllumajandusmaa haldust, piirates põllumajandustootjatele renditava põllumajandusmaa suurust, ning kohustab kasutusvaldajaid teatava aja jooksul renditava talu ära ostma.

Võttes arvesse kaebuste laekumise arvu ning soovides tagada, et huvitatud isikud saaksid kiire vastuse ja asjakohast teavet, säästes samal ajal haldusressursse, avaldab komisjon käesoleva kättesaamistõendi Euroopa Liidu Teatajas ja järgmisel Interneti-aadressil: http://ec.europa.eu/eu_law/complaints/receipt/index_en.htm

Pärast kaebuste läbivaatamist on komisjoni talitused jõudnud järeldusele, et käesolevas etapis ei ole kõnealuse juhtumi puhul võimalik tuvastada ELi õigusaktide rikkumist.

Kaebused viitavad sellele, et kõnealune Poola õigusakt on vastuolus Euroopa Liidu põhiõiguste harta artiklitega 15, 17 ja 20 ning määruse (EÜ) nr 73/2009 artikli 2 lõigetega a ja b.

Mis puutub määruse (EÜ) nr 73/2009 artikli 2 lõigete a ja b (milles määratletakse mõisted „põllumajandustootja” ja „põllumajanduslik majapidamine”) väidetavasse rikkumisse, ei ole kaebuses kirjeldatud meetmed vastuolus nimetatud artikliga, kuna kõnealuste mõistete määratlustes ei ole osutatud sellele, kui suur peab põllumajandusmaa põllumajanduslikus majapidamises olema, et saada otsetoetusi. Kõnealuse määrusega ei reguleerita rentnike ja maaomanike vahel lepingulisi suhteid seoses nende põllumajandusliku majapidamise suurusega.

Ainuke nõue, kus osutatakse sellele, kui suur peab põllumajandusmaa põllumajanduslikus majapidamises olema, et saada otsetoetusi, on sätestatud nimetatud määruse artikli 124 lõike 2 kolmandas lõigus, mille kohaselt:

„Toetuskõlbliku ala väikseim suurus põllumajandustootja kohta, mille jaoks saab toetust taotleda, on 0,3 hektarit. Iga uus liikmesriik võib aga objektiivsete kriteeriumide alusel ja pärast komisjonilt nõusoleku saamist otsustada toetuskõlbliku ala väikseimat suurust tõsta, kuid see ei tohi ületada ühte hektarit.”

Vastavalt määruse (EÜ) nr 1121/2009 artiklile 88 ja VII lisale, on Poola kehtestanud toetuskõlbliku ala väikseimaks suuruseks põllumajandustootja kohta, mille jaoks saab toetust taotleda, ühe hektari. Seega on Poola põllumajandustootjatel, kelle põllumajandusmaa väikseim suurus on üks hektar, õigus saada ühtse pindalatoetuse kava alusel toetust ning riiklikud meetmed, mida kohaldatakse üle 300-hektarilise põllumajandusmaaga põllumajandustootjate suhtes ja millele on osutatud kaebuses, ei ole vastuolus määrusega (EÜ) nr 73/2009 ega määrusega (EÜ) nr 1121/2009.

Käesolev tõlgendus ei piira ühegi võimaliku otsuse langetamisel Euroopa Liidu Kohut, kelle ainupädevuses on teha õiguslikult siduvaid otsuseid ELi institutsioonide õigusaktide kehtivuse ja tõlgendamise kohta.

Seoses Euroopa Liidu põhiõiguste harta artikli 15 väidetava rikkumisega tuleks märkida, et hartat ei kohaldata kõikide olukordade suhtes, kus rikutakse väidetavalt põhiõigusi. Vastavalt harta artikli 51 lõikele 1 kohaldatakse hartat liikmesriikide suhtes üksnes siis, kui nad kohaldavad liidu õigust. Esitatud teabe ja eespool tehtud analüüsi põhjal ei ole kaebuste sisu seotud liidu õiguse kohaldamisega.

Lisaks sellele tuleks märkida, et Euroopa Liidu lepingu artikli 6 lõikega 1 sätestatakse, et „[h]arta sätted ei laienda mingil viisil liidu pädevust, mis on määratletud aluslepingutega” ja Euroopa Liidu toimimise lepingu artikliga 345 ei piirata omandi õiguslikku režiimi liikmesriikides. Viimane säte annab liikmesriikidele õiguse määratleda omandi õiguslik režiim nende territooriumil, sealhulgas piirata seoses põllumajandusmaaga rentnike rendi- või ostuõigusi ning komisjonil puuduvad volitused võtta meetmeid kõnealuses valdkonnas.

Eelnevat arvesse võttes teevad komisjoni talitused komisjonile ettepaneku kaebuse menetlemine lõpetada.

Kui kaebuse esitajad leiavad, et neil on uut teavet, mille alusel võib komisjon kaaluda kaebuse menetlemise jätkamist, tuleks see komisjonile esitada ühe kuu jooksul alates käesoleva teatise avaldamisest. Juhul kui teavet ei esitata, võib komisjon kaebuse menetlemise lõpetada.